
Tromsø, 4. september 2006

De vanskelige valgene – etiske dilemmaer i eldreomsorgen
Den 23. og 24. oktober i år vil den niende nasjonale konferansen om eldre avholdes i Tromsø. Konferansen har tittelen: ”De vanskelige valgene – etiske dilemmaer i eldreomsorgen” og arrangeres av Senter for aldersforskning i Tromsø i samarbeid med Høgskolen i Tromsø, Universitetet i Tromsø og Universitetssykehuset Nord-Norge.

Både de som jobber i eldreomsorgen og de eldres pårørende opplever ofte situasjoner som føles vanskelige. I lys av dette og den pågående debatten om mangelen på sykehjemsplasser, har vi valgt å fokusere på sentrale og viktige etiske problemstillinger innen dagens eldreomsorg:

· Hvilket etisk ansvar har samfunnet overfor de eldre?

· Hvilke rettigheter har de eldre?

· Hvilke verdivalg gjenspeiles i helsearbeideres prioriteringer?

· Når skal man behandle/ikke behandle pasienter i livets sluttfase?

· Hvor går grensene mellom tvang og frivillighet i omsorgen for pasienter som har demens?

· Hvordan løser man etisk vanskelige situasjoner i eldreomsorgen?

· Hvordan får man et godt samarbeid mellom pårørende og pleiere?

· Hvor langt kan man gå i bruk av teknologi i eldreomsorgen?

· Hvordan kan man oppnå større åpenhet rundt døden?

Dette er bare noen av temaene som vil tas opp og diskuteres under konferansen. Foredragsholderne er ledende fagpersoner innen sine felt. Temaene de tar opp er knyttet til noen av de viktigste etiske utfordringene man står overfor i dagens helse-Norge og bør således ha stor samfunnsinteresse.

---------------------------------------------------------------------------------------------------------------------

Ytterligere informasjon om programmet finnes på Senter for aldersforskning i Tromsø sine internettsider:

http://uit.no/172/ 

Ønskes ytterligere opplysninger eller kontakt med noen av foredragsholderne kan dere ta kontakt med:

Daglig leder Pål Vegar Storeheier


tlf 77 64 69 40  mobil tlf 41 44 13 06

Styreleder Sigurd Sparr



tlf 77 62 68 42

